Oficiālais Vēstnesis L 157 , 15/06/2002 Lpp. 0038 - 0040



Komisijas Regula (EK) Nr. 1040/2002 (2002. gada 14. jūnijs), ar ko nosaka sīki izstrādātas normas to noteikumu ieviešanai, kas attiecas uz Kopienas finanšu iemaksu piešķiršanu fitosanitārajai kontrolei, un ar ko atceļ Regulu (EK) Nr. 2051/97 EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā [1], kurā jaunākie grozījumi izdarīti ar Komisijas Direktīvu 2002/36/EK [2] un jo īpaši tās 23. panta 5. punkta pēdējo daļu, tā kā: (1) Atbilstoši Direktīvai 2000/29/EK Kopiena var piešķirt finanšu iemaksas dalībvalstīm, lai segtu izdevumus, kas tieši attiecas uz nepieciešamajiem pasākumiem, kuri ir pieņemti vai tiek plānoti to kaitīgo organismu apkarošanai, kas ievesti no ārpuskopienas valstīm vai citiem Kopienas apgabaliem, lai tos izskaustu vai, ja tas nav iespējams, apturētu to izplatīšanos. (2) Dalībvalstis var lūgt Kopienas finanšu iemaksas konkrētiem pasākumiem, ko tās ir pieņēmušas vai plāno pieņemt, lai kontrolētu inficēšanos ar to teritorijā ievestajiem kaitīgajiem organismiem. Galīgais šo iemaksu ierobežojums ir 50 % no piemērotajiem izdevumiem. (3) Komisijas 1997. gada 20. oktobra Regulas (EK) Nr. 2051/97, ar ko nosaka sīki izstrādātus noteikumus to noteikumu ieviešanai, kas attiecas uz Kopienas finanšu iemaksu piešķiršanu fitosanitārajai kontrolei [3], piemērošana parādīja, ka ir nepieciešami sīkāk izstrādāti noteikumi, un jo īpaši jāprecizē prasības attiecībā uz informāciju, kura dalībvalstīm ir jāiesniedz, lai attaisnotu prasību pēc finanšu iemaksām. (4) Jaunajos noteikumos jāprecizē dalībvalstu pieteikumos sniegtā informācija attiecībā uz Kopienas finanšu iemaksām, jo īpaši pierādījumi par kaitīgo organismu apkarošanas programmu, par kuru tiek lūgtas finanšu iemaksas fitosanitārajai kontrolei. (5) Saskaņā ar Padomes Regulas (EK) Nr. 1258/1999 [4] 3. panta 2. punktu, veterināri sanitāros un fitosanitāros pasākumus, kas uzsākti atbilstoši Kopienas noteikumiem, finansē saskaņā ar Eiropas Lauksaimniecības virzības un garantiju fonda Garantiju nodaļu. Šo pasākumu finanšu kontrole ir saskaņā ar iepriekšminētās regulas 8. un 9. pantu. (6) Tādēļ jāatceļ Regula (EK) Nr. 2051/97. (7) Šajā regulā paredzētie pasākumi ir saskaņā ar Pastāvīgās augu veselības komitejas atzinumu, IR PIEŅĒMUSI ŠO REGULU. 1. pants 1. Neskarot Direktīvas 2000/29/EK 23. panta 4. punkta pirmās daļas noteikumus, dalībvalstu pieteikumus par Kopienas finanšu iemaksu piešķiršanu fitosanitārajai kontrolei atbilstoši Direktīvas 2000/29/EK 23. panta 5. punktam, šīs direktīvas 1. panta 4. punktā minētā iestāde iesniedz rakstiski, vēlākais, līdz katra gada 30. aprīlim izskatīšanai attiecīgajā gadā, adresējot Eiropas Kopienu Komisijai, Veselības aizsardzības un patērētāju tiesību aizsardzības ģenerāldirektorātam, B-1049, Briselē, Beļģijā. 2. Pieteikumos ietver informāciju par kaitīgo organismu apkarošanas programmu, par kuru lūgtas finanšu iemaksas fitosanitārajai kontrolei, jo īpaši: a) vispārēju informāciju par attiecīgā kaitīgā organisma klātbūtni un iespējamo šādas klātbūtnes cēloni, tostarp detalizētāku informāciju, kā piemēram, dienu, kurā to klātbūtne tika nojausta vai apstiprināta; b) informāciju par nepieciešamajiem pasākumiem, kuri ir veikti vai ir plānoti attiecīgo kaitīgo organismu apkarošanai, to paredzamo ilgumu un, ja iespējams, iegūtos rezultātus, faktiskās vai paredzētās izdevumu izmaksas, kas atmaksātas vai atmaksājamas, un šādu izdevumu īpatsvaru, ko sedz vai kas jāsedz no publiskā finansējuma. Termiņš nepārsniedz divus gadus no dienas, kad atklāta attiecīgā kaitīgā organisma klātbūtne, izņemot pienācīgi pamatotos gadījumos, kad var iesniegt divus šādus turpmākus pieteikumus, katru uz vienu gadu. 2. pants 1. Pārbaudes nolūkā, kas minēts 1. panta 1. punktā, dalībvalstis iesniedz dokumentāciju, kurā katru programmas gadu ir: a) paziņojuma par attiecīgā organisma klātbūtni vai atrašanos kopija, saskaņā ar Direktīvas 2000/29/EK 16. panta 1. un 2. punktu; b) informācija par pārbaudēm, testēšanu un citām darbībām, ko veic, lai noteiktu attiecīgā kaitīgā organisma klātbūtnes īpašības un izplatību, tai skaitā par šajās darbībās izmantotajiem paņēmieniem; c) statūtos paredzētais paziņojums, kurā pieprasīta tāda apstrāde kā iznīcināšana, dezinfekcija, kaitēkļu iznīcināšana, sterilizācija un līdzīgas veicamās apstrādes, un to sasniegumu/rezultātu oficiāls apraksts un vērtējums, tai skaitā šajā apstrādē izmantoto paņēmienu apraksts; d) oficiāls paziņojums par veiktajiem vai veicamajiem maksājumiem un aprēķina metode attiecībā uz kompensācijas maksājumu par finansiāliem zaudējumiem, izņemot ienākumu zaudējumu, kas radies aizlieguma un/vai ierobežojumu dēļ, kā definēts Direktīvas 2000/29/EK 23. panta 2. punkta c) apakšpunktā; e) informācija par sūtījuma identitāti saskaņā ar Direktīvas 2000/29/EK 23. panta 4. punkta noteikumiem, vai, ja tas nav iespējams, tad iemesli, kāpēc to nevar identificēt. 2. Turklāt dalībvalstis iesniedz arī summu uzskaitījumu bez PVN un bez tiem nodokļiem, kas maksāti vai maksājami, lai veiktu nepieciešamos pasākumus attiecīgo kaitīgo organismu apkarošanai, un daļu no šīs summas sedz publisks finansējums. Katram šāda veida pasākumam pievieno atbilstīgu informāciju: a) pārbaudēm un analīzēm – kopsavilkuma tabulā, inter alia, norāda to laiku, vietu un vienības izmaksas; b) 1. punkta c) apakšpunktā minētajai apstrādei – saimniecību/vietu uzskaitījumu un apstrādāto uzņēmumu/platību daudzumu; c) 1. punkta d) apakšpunktā minēto maksājumu saņēmēju sarakstu. 3. pants 1. Attiecībā uz katru saņemto pieteikumu Komisija konstatē, vai fitosanitārie pasākumi ir atbilstīgi un šo pasākumu izmaksas ir pieņemamas. 2. Attiecīgā dalībvalsts pēc pieprasījuma iepazīstina Komisiju ar papildu informāciju, kādu Komisija pieprasa tās pārbaudei. 4. pants 1. Katru gadu, vēlākais, līdz 15. septembrim, Komisija sagatavo paredzamo uz Kopienas finanšu iemaksām pretendēt tiesīgo programmu sarakstu. Lai nodrošinātu efektīvas un pastāvīgas iemaksas, Komisija klasificē iepriekš minētās programmas, ņemot vērā fitosanitārā stāvokļa attīstību Kopienā. Iepriekš minētajā klasifikācijā prioritāte ir tām programmām, kas pēc iespējas vairāk atbilst šādiem kritērijiem: - aizsargāt visas Kopienas intereses, - parādīt iedarbīguma lielāku varbūtību, - piegādāt pieprasīto informāciju attiecībā uz sūtījuma identitāti. 2. Uzskaitījumu, kurā noteiktas Kopienas iecerētās finanšu iemaksas katrai programmai, iesniedz apspriešanai Pastāvīgajai augu veselības komitejai. Vajadzības gadījumā, norāda arī finanšu iemaksu samazināšanas likmi. 3. Katru 2. punktā minētajā uzskaitījumā iekļauto programmu apstiprina individuāli saskaņā ar Direktīvas 2000/29/EK 18. pantā noteikto procedūru. Šādā apstiprinājumā ietverta Kopienas finanšu iemaksu likme, visi nosacījumi, uz kuriem tā var attiekties, un galīgais iemaksu ierobežojums. Kopienas finanšu iemaksas nepiešķir, ja gadā pieļaujamo izdevumu kopsumma, kas noteikta saskaņā ar 4. panta 1. punktu, ir mazāka par EUR 50000. 5. pants Lai saņemtu finanšu iemaksu no Kopienas par akceptētu programmu, dalībvalsts iesniedz Komisijai finanšu iemaksu lūgumu EUR, vēlākais, līdz tā gada 30. septembrim, kas seko programmas apstiprināšanas gadam. Dalībvalsts, atbilstīgi dokumentējot, lūgumā iekļauj tādus maksājumu pierādījumus vai apliecinājumus kā faktūrrēķinus vai kvītis. 6. pants Regulu (EK) Nr. 2051/97 atceļ. 7. pants Šī regula stājas spēkā divdesmitajā dienā pēc publicēšanas Eiropas Kopienu Oficiālajā Vēstnesī. Tā attiecas uz pieteikumiem, kuros prasa Kopienas finanšu iemaksas sākot no 2003. gada. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 14. jūnijā Komisijas vārdā — Komisijas loceklis David Byrne [1] OV L 169, 10.7.2000., 1. lpp. [2] OV L 116, 3.5.2002., 16. lpp. [3] OV L 287, 21.10.1997., 13. lpp. [4] OV L 160, 26.6.1999., 103. lpp. --------------------------------------------------